Chai ixlhilakatꞌutu avilhchan ixtailhiꞌanta.
Acsnich ju alilhch tamakꞌaxtꞌokꞌat ju lakꞌachakꞌan Caná laxaꞌestado Galilea.
Anchach ju ixvilhcha ju ixnati ju Jesús.
Chai vachuꞌ alactꞌatꞌasanicalh ju Jesús ju ixꞌamamakaꞌui junta tamakꞌaxtokcalhch.
Acsni cꞌacxtaya ju vino pus ju ixnati ju Jesús chanich juni ju istsꞌalh:
―Matich ju vino.
Chai ju Jesús chani lhikꞌalhtailh.
Junich:
―Apꞌacxacaꞌ ji quinati.
Iccꞌatsaich tuchi acnaviyaꞌ.
Tucaꞌ chin ju pantsꞌiquis ni lai tuꞌuꞌ acnavi.
Pus ju ixnati chanich ajuni ju ixtamakchꞌalhcatnan anch:
―Anaviniyaꞌitꞌitch tachi chun ju catajunanch ju yuchi.
Chai ixlacvi lakachaxan lackꞌai akchoko lhinavicanta chiux.
Anchach ju ixtamujuich ju xcan ju ixtalhilacchꞌakꞌai ixlaccꞌaꞌulhꞌan chai ju ixtalhimacchꞌakꞌaich ju israelitanin ni chunch ixtalhilanitach.
Va ixtanajun ni salaka catajunlh ju chunch.
Chai ju lakatamin akchoko ixmujui tam cientos litros.
Ju Jesús chanich alacjuni:
―Alaktsꞌamatꞌitch ju xcan ju ani lacvi akchoko.
Chai ju xalapanacni tanavilh ju alhijunicalh.
Pus lana ajunchokolh ju Jesús:
―Amacꞌutꞌuchꞌokꞌotꞌitch ju xcan.
Alhipꞌinichitꞌitch ju tꞌajun xtaknaꞌ ju vaiti.
Chai taquixtaknilh.
Pus ju anuch ixtꞌajun xtaknaꞌ ju vaiti acsni quilhcꞌatsalh ju anuꞌ xcan ju tapala vino canch lhiula.
Para jantu iscꞌatsai taꞌanchach ju lhimincancha.
Va yuꞌunch ju ixtacꞌatsai ju ixtamakchꞌalhcatnanch anch ni yuꞌunchach ju ixtamacutui ju xcan.
Pus ju anuꞌ ixtꞌajun xtaknaꞌ ju vaiti lhinaulh istꞌasanica ju anuꞌ tsꞌalh ju tamakꞌaxtoklh.
Chanich juni:
―Tachi chun ju jokꞌatni pꞌulhnan cataxtꞌakꞌaꞌ ju kꞌox vino.
Chai acsni lhilacanch cataxtꞌakꞌach ju palai jantuch can.
Para ju uxintꞌi makꞌatꞌa ju kꞌox vino tus chavai.
Ju ani lhamakꞌan navilh ju Jesús ju lakꞌachakꞌan Caná ju laxaꞌestado Galilea.
Yuchach ju pꞌulhnan lhamakꞌan ju navilh ju Jesús.
Chunchach ju apumalacasunilh ju lapanacni ju ixtachaput.
Pus acsnich ju palai talhilacaꞌalh ju Jesús ju anuch ixꞌamamakaꞌui.
Chai ju Jesús astan alhch ju lakꞌachakꞌan Capernaum.
Yuchach chai ju ixnati chai ju isꞌapꞌisekꞌen chai ju ixꞌamamakaꞌui.
Chai ju anch tatolhcha lakatam lakatꞌui avilhchan.